BANPU เด้งแรง 10% รับบอร์ดเคาะแผนซื้อหุ้นคืน 385 ล้านหุ้น วงเงิน 5 พันลบ.
BANPU เด้งแรง 10% รับบอร์ดเคาะแผนซื้อหุ้นคืน 385 ล้านหุ้น วงเงิน 5 พันลบ. ล่าสุดอยู่ที่ 12.70 บาท บวก 1.20 บาท หรือ 10.43% มูลค่าซื้อขาย 379.43 ล้านบาท
BANPU เด้งแรง 10% รับบอร์ดเคาะแผนซื้อหุ้นคืน 385 ล้านหุ้น วงเงิน 5 พันลบ. ล่าสุดอยู่ที่ 12.70 บาท บวก 1.20 บาท หรือ 10.43% มูลค่าซื้อขาย 379.43 ล้านบาท
30 ส.ค. 2562

ผู้สื่อข่าวรายงาน ราคาหุ้น บริษัท บ้านปู จำกัด (มหาชน) หรือ BANPU ล่าสุด ณ เวลา 10.14 น. อยู่ที่ 12.70 บาท บวก 1.20 บาท หรือ 10.43% สูงสุดที่ 12.70 บาท ต่ำสุดที่ 12.40 บาท ด้วยมูลค่าซื้อขาย 379.43 ล้านบาท

ทั้งนี้ ราคาหุ้น BANPU ปรับตัวขึ้นแรง หลังที่ประชุมคณะกรรมการบริษัท อนุมัติโครงการซื้อหุ้นคืนของบริษัทเพื่อการบริหารทางการเงิน (Treasury Stocks) ภายในวงเงินสูงสุดไม่เกิน 5,000 ล้านบาท และจำนวนหุ้นที่จะซื้อคืนไม่เกิน 385 ล้านหุ้น หรือคิดเป็นไม่เกิน 7.5% ของหุ้นที่จำหน่ายได้แล้วทั้งหมด โดยจะเป็นการเข้าซื้อในตลาดหลักทรัพย์ฯ และมีกำหนดระยะเวลาซื้อหุ้นคืน 6 เดือน นับตั้งแต่วันที่ 13 กันยายน 2562 ถึงวันที่ 10 มีนาคม 2563
ด้าน บล.กสิกรไทย ระบุในบทวิเคราะห์ แนะนำ “ถือ” หุ้น BANPU ปรับลดราคาเป้าหมายกลางปี 2563 ลงเป็น 12.90 บาทจาก 15.50 บาท แม้ BANPU ได้ริเริ่มโครงการซื้อหุ้นคืน ที่น่าจะช่วยหนุนราคาหุ้นในระยะสั้นขึ้น แต่ปัจจัยพื้นฐานของ BANPU ยังอ่อนแอ เพราะจะต้องเผชิญกับวัฏจักรขาลงของราคาถ่านหิน ปัญหาด้านธรณีวิทยาที่เหมืองถ่านหินในออสเตรเลีย และความล่าช้าในการเริ่มดำเนินงานโรงไฟฟ้าใหม่อย่าง SLG
ขณะเดียวกัน มองว่าการขยายธุรกิจโรงไฟฟ้าและก๊าซธรรมชาติจากหินดินดาน (shale gas) (ธุรกิจที่ไม่ใช่ถ่านหินหรือ non-coal) อย่างต่อเนื่อง จะไม่สามารถชดเชยการชะลอตัวลงของผลการดำเนินงานในธุรกิจถ่านหินและค่าไฟที่ลดลงในโรงไฟฟ้า BLCP โดยได้ปรับลดประมาณการกำไรปี 2562-64 ลง 46-65% หลักๆ เป็นผลจากการปรับลดสมมติฐานราคาถ่านหินลง ขณะที่ปรับเพิ่มต้นทุนหน่วยผลิตขึ้น และจากการแข็งค่าของเงินบาท/ดอลลาร์สหรัฐฯ ทั้งนี้ ด้วยภาพรวมของกำไรที่อ่อนแอ จึงคาดว่าราคาหุ้นของ BANPU จะอยู่ภายใต้แรงกดดันอย่างต่อเนื่องในระยะกลางนี้
 